S-113/2013

Mál þetta, sem dómtekið var 15 október sl., höfðaði lögreglustjórinn á Akureyri með þremur ákæruskjölum á hendur X.

Ákæra, útgefin 8. ágúst 2013:

„fyrir nytjastuld og umferðarlagabrot, með því að hafa þriðjudagsmorguninn 11. júní 2013, tekið bifreiðina […] í heimildarleysi, þar sem hún stóð fyrir utan […] og ekið henni þaðan, án ökuréttinda og undir áhrifum fíkniefna, (í blóðsýni úr honum mældist tetrahýdrókannabínól 3,0 ng/ml.) áleiðis til Reykjavíkur uns hann ók bifreiðinni út af veginum á móts við býlið Steinsstaði í Öxnadal.

Telst þetta varða við 1. mgr. 259. gr. almennra hegningarlaga nr. 19/1940, sbr. lög nr. 20/1956 og 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. síðari breytingar.“

Ákæra, útgefin 8. ágúst 2013:

„fyrir umferðarlagabrot, með því að hafa sunnudagskvöldið 23. júní 2013, ekið bifreiðinni […], án ökuréttinda og undir áhrifum fíkniefna, (í blóðsýni úr honum mældist tetrahýdrókannabínól 1,1 ng/ml og amfetamín 60 ng/ml.) um Drottningarbraut á Akureyri, þar sem lögreglan stöðvaði akstur hans við gatnamót Austurbrúnar.

Telst þetta varða við 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. síðari breytingar.“

Ákæra, útgefin 24. september 2013:

„fyrir eftirtalin hegningarlagabrot framin á Akureyri árið 2013:

A. Fjársvik.

I. (024-2013-1330)

Með því að hafa, fimmtudaginn 28. mars, svikið 17.500- krónur af A, kt. 000000-0000, með því að telja henni trú um að hann ætlaði að selja henni Iphone 5 síma á samtals 35.000- krónur, og látið hana borga sér 17.500- krónur fyrirfram, en hann hafði aldrei slíkan síma undir höndum eða til sölu.

Telst þetta varða við 248. gr. almennra hegningarlaga nr. 19/1940.

II. (024-2013-1610)

Með því að hafa, í janúarmánuði svikið 135.000- krónur af B, kt. 000000-0000, með því að setja sig í samband við hann, eftir að B auglýsti eftir Daihatsu Charade bifreið til að nota í varahluti í vikublaðinu Dagskránni á Akureyri, og lofað að selja honum slíka bifreið og í framhaldi að því náð að svíkja þessa fjárhæð af honum, með því að styrkja trú hans um að hann myndi fá bifreiðina í hendurnar.

Telst þetta varða við 248. gr. almennra hegningarlaga nr. 19/1940.

III. (024-2013-4080)

Með því að hafa fimmtudaginn 8. ágúst, svikið 20.000- krónur af C, kt. 000000-0000, en hann taldi honum trú um að unnusta hans hefði lagt þessa upphæð inn á reikning C og þannig fengið C til að taka upphæðina út af reikningi sínum í hraðbanka og afhenda honum fjárhæðina.

Telst þetta varða við 248. gr. almennra hegningarlaga nr. 19/1940.

IV. (024-2013-4335)

Með því að hafa um miðjan ágúst, svikið 35.000- krónur af D, kt. 000000-0000, með því að lofa að hafa milligöngu um kaup hennar á fartölvu sem kunningi hans E væri með til sölu, og þannig fengið hana til að leggja fyrirfram 35.000- krónur inná reikning E, án þess að afhenda nokkurn tímann tölvuna, enda E ekki með neina tölvu til sölu og fengið síðan E til að afhenda sér peninginn með því að segja honum að einhver kunningi sinn væri að borga honum skuld með því að leggja peninga inn á reikning hans.

Telst þetta varða við 248. gr. almennra hegningarlaga nr. 19/1940.

V. (024-2013-4376)

Með því að hafa, sunnudaginn 11. ágúst, svikið 23.000- krónur af F, kt. 000000-0000, með því að svara auglýsingu F á heimasíðunni Bland. is, þar sem hann auglýsti eftir aftur dempara á Kawasaki Mojave fjórhjól árgerð 1987, og lofað að selja honum slíkan dempara og fengið hann til að greiða ofangreinda fjárhæð inn á reikning félaga síns E, en ákærði hafði aldrei slíkan dempara til ráðstöfunar.

Telst þetta varða við 248. gr. almennra hegningarlaga nr. 19/1940.

VI. (007-2013-43391)

Með því að hafa, þriðjudaginn 13. ágúst, svikið 15.000- krónur af G, kt. 000000-0000, með því að svara auglýsingu hennar á heimasíðunni Bland.is, þar sem hún auglýsti eftir að kaupa frystiskáp og lofaði að selja og senda henni slíkan skáp á heimili hennar í Reykjavík, gegn því að hún greiddi ofangreinda fjárhæð fyrirfram, inn á reikning félaga síns E.

Telst þetta varða við 248. gr. almennra hegningarlaga nr. 19/1940.

VII. (007-2013-41670)

Með því að hafa, laugardaginn 10. ágúst, svikið 40.000- krónur af H, kt. 000000-0000, með því að setja sig í samband við hann eftir að H auglýsti eftir Iphone 5 GSM síma til kaups á heimasíðunni Bland.is og lofað að selja og senda honum slíkan síma til Reykjavíkur, gegn því að hann greiddi ofangreinda fjárhæð fyrirfram inn á reikning E.

Telst þetta varða við 248. gr. almennra hegningarlaga nr. 19/1940.

VIII. (024-2013-3476)

Með því að hafa í byrjun júlí, svarað auglýsingu I, kt. 000000-0000, á heimasíðunni Bland.is, þar sem hún auglýsti myndavél sína að gerðinni Canon 550D, til sölu á 80.000- krónur. Hann lofaði að kaupa vélina ásamt fylgihlutum á því verði og fékk hana afhenta þann 9. júlí, með því að telja henni trú um að hann væri búinn að millifæra kaupverðið inn á reikning hennar.

Telst þetta varða við 248. gr. almennra hegningarlaga nr. 19/1940.

B. Þjófnaður.

Með því að hafa í ágústmánuði, stolið þremur USB lyklum og skóm af heimili E, kt. 000000-0000, […].

Telst þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkröfur:

1. A, kt. 000000-0000, […], gerir bótakröfu á hendur ákærða að fjárhæð 79.623-, ásamt vöxtum samkvæmt 8. gr. laga nr. 38/2001, um vexti og verðtryggingu, frá 28. mars 2013, en síðan dráttarvöxtum samkvæmt 9. gr. sömu laga, að liðnum mánuði frá birtingu bótakröfunnar. (mál nr. 024-2013-1330)

2. B, kt. 000000-0000, […], gerir bótakröfu á hendur ákærða að fjárhæð kr. 135.000-, með vöxtum samkvæmt 1. mgr. 8. gr. laga nr. 38/2001, um vexti og verðtryggingu frá 23. janúar 2013 til þess dags að mánuður er liðinn frá birtingu bótakröfunnar, en frá þeim degi með dráttarvöxtum samkvæmt 6. gr. sömu laga til greiðsludags. Þá er krafist lögmannsþóknunar að fjárhæð 60.000-, auk virðisaukaskatts. (Mál nr. 024-2013-1610)

3. C, kt. 000000-0000, […], gerir bótakröfu á hendur ákærða að fjárhæð kr. 20.000-. (Mál nr. 024-2013-4080)

4. D, kt. 000000-0000, […], gerir bótakröfu á hendur ákærða að fjárhæð kr. 35.000-, ásamt dráttarvöxtum frá 14. ágúst 2013 til greiðsludags. (Mál nr. 024-2013-4335)

5. H, kt. 000000-0000, […], gerir bótakröfu á hendur ákærða að fjárhæð kr. 40.000-, auk vaxta samkvæmt 1. mgr. 8. gr. laga nr. 38/2001, um vexti og verðtryggingu, frá 10 ágúst 2013, þar til mánuður er liðinn frá birtingu kröfunnar, en síðan dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags. (mál nr. 007-2013-41670)

6. I, kt. 000000-0000, […], gerir bótakröfu á hendur ákærða að fjárhæð 131.900- krónur, en til vara 80.000- krónur, auk vaxta samkvæmt 8. gr. laga um vexti og verðtryggingu, nr. 38/2001, frá 9. júlí 2013, en síðan dráttarvöxtum samkvæmt 1. mgr. 6. gr., sbr. 9. gr. sömu laga að liðnum mánuði frá birtingu bótakröfunnar, til greiðsludags. (Mál nr. 024-2013-3476).“

Ofangreind ákærumál lögreglustjóra voru sameinuð fyrir dómi, sbr. heimildarákvæði 1. mgr. 169. gr. laga nr. 88, 2008 um meðferð sakamála.

1.

Ákærði hefur fyrir dómi skýlaust játað brot sín eins og þeim er lýst í framangreindum ákærum.

Með játningu ákærða, sem ekki er ástæða til að efast um að sé sannleikanum samkvæm, enda í samræmi við rannsóknargögn lögreglu, telst nægilega sannað að hann hafi gerst sekur um þá háttsemi sem lýst er í greindum ákærum. Háttsemi ákærða er þar og rétt heimfærð til lagaákvæða.

Verður því lagður dómur á málið, án frekari sönnunarfærslu en þegar hefur farið fram, sbr. ákvæði 164. gr. laga nr. 88/2008 um meðferð sakamála.

2.

Ákærði, sem er 26 ára, á samkvæmt sakavottorði alllangan sakaferil að baki eða allt frá árinu 2005 vegna ávana- og fíkniefnalagabrota, brota gegn umferðarlögum og gegn almennum hegningarlögum. Ákærði var þannig á árunum 2005 til 2008 í fjórtán skipti dæmdur til sektarrefsinga, en einnig í skilorðsbundið fangelsi fyrir ávana- og fíkniefnalagabrot, umferðarlagabrot og þjófnaðarbrot, en þar af var hann þann 11. september 2008 dæmdur til að greiða sekt og sviptur ökurétti í 12 mánuði vegna fíkniefnaaksturs. Þá var ákærði þann 15. maí 2009 dæmdur fyrir hegningarlagabrot, þ. á m. vegna skjalafals, tilraunar til ráns og brota gegn valdstjórninni, en einnig fyrir umferðarlagabrot, í 18 mánaða fangelsi, en þar af voru 15 mánuðir skilorðsbundnir til þriggja ára. Þann 27. júní 2010 var ákærði dæmdur fyrir líkamsárás, umboðssvik og fjársvik, en með þessum dómi var skilorðshluti dómsins frá 15. maí 2009 dæmdur með og ákærða gerð heildarrefsing, þriggja ára fangelsi. Þann 27. júní 2011 var ákærði dæmdur í fimm mánaða fangelsi óskilorðsbundið fyrir fjársvik.

Samkvæmt ákvörðun Fangelsismálastofnunar ríkisins frá 30. júlí 2012 var ákærða veitt reynslulausn á eftirstöðvum samtals 440 daga refsivistar samkvæmt fyrrnefndum dómum frá árunum 2009, 2010 og 2011.

Síðast var ákærði dæmdur þann 13. ágúst 2013. vegna umboðssvika samkvæmt ákæru sem gefin var út 24. apríl sama ár, en einnig vegna fíkniefnaaksturs og fyrir að aka ökutæki án þess að hafa ökuskírteini meðferðis samkvæmt ákæru sem gefin var út 26. apríl nefnt ár, en málin höfðu verið sameinuð fyrir dómi. Með þessum brotum rauf ákærði skilyrði fyrrnefndrar reynslulausnar Fangelsismálastofnunar og var hún því tekin upp og dæmd með, sbr. ákvæði 1. mgr. 65. gr. laga nr. 49, 2005. Var ákærði eftir þessu dæmdur til að sæta sextán mánaða fangelsi óskilorðsbundið, en jafnframt, og þar sem um ítrekun var að ræða, var hann sviptur ökurétti í tvö ár frá 21. ágúst 2013 að telja, en þá var dómurinn birtur ákærða.

Samkvæmt sakavottorði ákærða og fylgiskjölum hefur ákærði áfrýjað til Hæstaréttar Íslands hinum síðastgreinda dómi, að því er varðar sakfellingu vegna umboðssvika, sbr. fyrrnefnda ákæru, sem gefin var út 24. apríl sl. Í því máli sem hér er til umfjöllunar er því ekki fært að öllu leyti að líta til niðurstöðu nefnds dóms um refsiútmælingu.

Í þessu máli hefur ákærði verið sakfelldur fyrir nytjastuld, ítrekuð fjársvik, þjófnaðarbrot og fíkniefnaakstur í tvígang. Síðastnefndu brotin framdi ákærði fyrir uppkvaðningu þess dóms sem kveðinn var upp 13. ágúst sl.

Ákærði hefur skýlaust játað sök og verður það virt honum til málsbóta. Fyrir liggur, sbr. framlagt sérfræðivottorð, að ákærði hefur átt við athyglisbrest, ofvirkni og hvatvísi að stríða um margra ára skeið. Þá er hann haldinn fjöllyfjafíkn. Hefur ákærði á tímabilum leitað sér viðeigandi aðstoðar, en þó ekki hin síðustu ár. Samkvæmt yfirlýsingu ákærða fyrir dómi, sem þykir hafa nokkra stoð í gögnum málsins, stendur honum til boða meðferð á næstunni, sem hann hyggst þiggja.

Til þess ber að líta að ákærði hefur við alla meðferð málsins lýst yfir iðran vegna gjörða sinna, en fyrir dómi lýsti hann því einnig yfir að hann samþykkti áðurraktar bótakröfur í öllum meginatriðum.

Að öllu ofangreindu virtu, en einnig sökum einbeitts brotavilja, þykir refsing ákærða með hliðsjón af 77. gr. og 78. gr. almennra hegningarlaga nr. 19, 1940 hæfilega ákveðin átta mánaða fangelsi, sem í ljósi atvika og sakaferils þykir ekki fært að skilorðsbinda.

Eins og fyrr sagði var ákærði með dómi þann 13. ágúst sl., m.a. í ljósi ítrekunaráhrifa eldri dóms, sviptur ökurétti í tvö ár. Að öllu ofangreindu virtu, en einnig í ljósi hegningaraukaáhrifa, ber nú að svipta ákærða ökurétti með vísan til 101. og 102. gr. umferðarlaga í átján mánuði frá 21. ágúst 2015 að telja, en þá rennur út fyrri ökuréttarsvipting hans.

Áðurraktar bótakröfur, samkvæmt ákæru útgefinni 24. september sl., voru fyrst lagðar fram við meðferð málsins hjá lögreglu. Fyrir dómi hefur ákærði samþykkt bótaskyldu og eftir yfirferð með skipuðum verjanda sínum samþykkti hann fjárhæðir þeirra, en einnig vaxtakröfur, að því frátöldu að hann hafnaði aðalkröfu samkvæmt bótalið 6, en samþykkti þá varakröfu sem þar er lýst.

Að ofangreindu virtu, sbr. til hliðsjónar 1. mgr. 111. gr. laga nr. 91, 1991, verður ákærði dæmdur til að greiða nefndar skaðabótakröfur eins og þeim er lýst í ákæru og hann hefur samþykkt, eins og nánar segir í dómsorði. Um vexti fer eins og í dómsorði segir, en til þess er að líta að kröfurnar voru fyrst kynntar ákærða við birtingu fyrirkalls eftir útgáfu ákæru lögreglustjóra þann 17. september sl.

Að kröfu ákæruvalds og með vísan til 1. mgr. 218. gr. laga nr. 88, 2008 ber að dæma ákærða til að greiða allan sakarkostnað. Samkvæmt yfirliti lögreglustjóra nemur sakarkostnaður hans 230.003 krónum, en einnig ber að dæma ákærða til að greiða málflutningsþóknun skipaðs verjanda síns, A-kk-ef M-kk-ef M-kk-ef héraðsdómslögmanns, 100.400 krónur, að meðtöldum virðisaukaskatti, og útlagðan kostnað verjandans, 34.970 krónur.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærði, X, sæti fangelsi í átta mánuði.

Ákærði greiði A 17.500 krónur í skaðabætur með vöxtum samkvæmt 8. gr. laga nr. 38, 2001 um vexti og verðtryggingu frá 28. mars til 17. október 2013, en síðan dráttarvöxtum samkvæmt 9. gr. sömu laga frá þeim degi til greiðsludags. Þá greiði ákærði lögmannskostnað A, 62.123 krónur, að meðtöldum virðisaukaskatti.

Ákærði greiði B, 135.000 krónur í skaðabætur með vöxtum samkvæmt 1. mgr. 8. gr. laga nr. 38, 2001 um vexti og verðtryggingu frá 23. janúar til 17. október 2013, en síðan dráttarvöxtum samkvæmt 6. gr. sömu laga frá þeim degi til greiðsludags. Einnig greiði ákærði lögmannskostnað B, sem að álitum þykir hæfilegur 62.123 krónur, að meðtöldum virðisaukaskatti.

Ákærði greiði C 20.000 krónur í skaðabætur.

Ákærði greiði D 35.000 krónur í skaðabætur, en dráttarvaxtakröfu er vísað frá dómi vegna vanreifunar.

Ákærði greiði H 40.000 krónur í skaðabætur með vöxtum samkvæmt 1. mgr. 8. gr. laga nr. 38, 2001 um vexti og verðtryggingu frá 10. ágúst til 17. október 2013, en síðan með dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags.

Ákærði greiði I 80.000 krónur í skaðabætur með vöxtum samkvæmt 8. gr. laga um vexti og verðtryggingu, nr. 38, 2001, frá 9. júlí 2013 til 17. október 2013, en síðan með dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags.

Ákærði er sviptur ökurétti í átján mánuði frá 21. ágúst 2015 að telja.

Ákærði greiði 365.373 krónur í sakarkostnað, þ.m.t. málflutningsþóknun skipaðs verjanda síns, A-kk-ef M-kk-ef M-kk-ef héraðsdómslögmanns, 100.400 krónur, og 34.970 krónur vegna útlagðs kostnaðar verjandans.